Ri Jesús xok apu pa tinamit Jericó,
y atoq bꞌaneq pa bꞌey chin ri tinamit,
chiriꞌ kꞌo jun achi bꞌeyon rubꞌiniꞌan Zaqueo.
Ri achi riꞌ,
ki-jefe ri moloy teq méra pa rubꞌiꞌ ri rey.
Ri Zaqueo ndutij ruqꞌij chin ndutzꞌet ri Jesús,
pero roma santienta wineq kimolon kiꞌ chiriꞌ,
ma nditiker ta porque ri Zaqueo xa kaꞌal ok raqen.
Juꞌanin xbꞌa,
y xnabꞌeyaj apu jubꞌaꞌ apeꞌ ndeqꞌax ri Jesús,
y xjoteꞌ e chuqꞌaꞌ jun cheꞌ sicómoro chin nditiker ndutzꞌet atoq ndeqꞌax ri Jesús.
Y atoq ri Jesús ndeqꞌax,
xtzuꞌun e chuqꞌaꞌ ri cheꞌ y xutzꞌet e ri Zaqueo,
y kereꞌ xubꞌij chare:
Zaqueo,
chaꞌanin kaqaqa,
porque kami ndikꞌatzin chi ngibꞌekꞌojeꞌ pa awachoch.
Y kin ja paqiꞌ xqaqa pe ri Zaqueo chuqꞌaꞌ ri cheꞌ,
y tzꞌan ndikikot xukꞌen apu ruwech ri Jesús pa rachoch.
Y atoq ri wineq xkitzꞌet chi keriꞌ xbꞌanatej,
ngechꞌaꞌa chirij ri Jesús,
y ndikibꞌilaꞌ chi xa pa rachoch jun aj mak xok apu chin xbꞌeꞌuxlan.
Ri Zaqueo xpeꞌeꞌ y kereꞌ xubꞌij chare ri Jesús:
Ajaw,
nikꞌaj chare nojel ri nuchajin niyaꞌ chake ri maneq ok kichajin,
y si kꞌo achike numajon chikiqꞌaꞌ ri wineq,
nitzolij kajiꞌ mul rukꞌexel chake.
Ri Jesús xubꞌij chare:
Wokami xuqaqa ri kolotajik chake ri ekꞌo chupan re achoch reꞌ,
porque xakꞌut chi ataqin ri Dios achel xubꞌen ri ojer awatit-amamaꞌ Abraham.
Porque riyin ri aj chikaj ri xinuꞌalex chiꞌikajal xinuqaqa chikikanoxik y chikikolik ri esachineq pa mak,
xchajeꞌ ri Jesús.